**ОБРАЗЛОЖЕЊЕ ЖИРИЈА ЗА ДОДЕЛУ НАГРАДЕ МАНИФЕСТАЦИЈЕ „ДАНИ ГОРДАНЕ ТОДОРОВИЋ“ 2015.**

На књижевни конкурс расписан поводом манифестације „Дани Гордане Тодоровић“ у Сврљигу 2015. године (рок за слање радова био је од 1. јула до 30. септембра) приспело је 39 рукописа, од којих је 9 дисквалификовано због незадовољавања критеријума конкурса.

Жири у саставу: Злата Коцић (председник), Радослав Вучковић (члан) и Милица Миленковић (члан), од 30 рукописа поезије који су ушли у разматрање, у први круг издвојио је 10 рукописа изузетног квалитета, да би у други круг уврстио у избор за прву награду 5 рукописа.

На последњем састанку одржаном 26. октобра једногласно доносе

ОДЛУКУ

да награду манифестације „Дани Гордане Тодоровић“ 2015.

ДОДЕЉУЈУ

**МИРОСЛАВУ ЈОЗИЋУ**

(за рукопис поезије „У олуји сламка“)

Рукопис збирке „У олуји сламка“ издваја се по кохерентности, зрелости исказа, однегованој версификацији, успелом продубљивању мотива у оквиру циклуса песама. Све се ово најсрећније сустиче у циклусу „Као усред лавиринта“, свакако најуспелијем и у доброј мери особеном – мери довољној за препознатљивост самосвојног песничког гласа.

У Сврљигу, 26.октобра 2015.године

*Злата Коцић*, председник жирија

*Радослав Вучковић,* члан

*Милица Миленковић*, члан